東歸同年三山王簿賓之趙戶立父連簿仁父黄上舍偕行分道買樽酌別
作者：王邁
朝代：宋

paragraphs: 我從京華來，溽暑不可邇。
藍縷一征衣，邂逅四君子。
臭味同芝蘭，鄉井連桑梓。
王君吾兄行，派出銅川氏。
一飲吞百盃，一揮爛十紙。
此是鑾坡人，非久棲鸞枳。
黄君天庠英，貴名方日起。
三年拜賜師，行雪殽函恥。
後來幾英豪，願作榜下士。
小連真可人，犀玉浮冰峙。
再鼓氣不衰，收科趾前美。
朋山萬青衿，求識習鑿齒。
立父天族英，雅非膏粱比。
青桂近嬋娟，紅蕖映青泚。
名駒産天廐，一日當萬里。
今夕知何夕，德星偶同晷。
明月入觥船，凉颸生劍履。
相逢吳山頭，相別閩江觜。
交情托管鮑，同年序許李。
明日懷美人，娟娟隔秋水。
何以慰我思，馳書寄雙鯉。